# NACRT

**MINISTARSTVO GOSPODARSTVA, PODUZETNIŠTVA I OBRTA**

Na temelju članka 57.a stavak 2. Zakona o obrtu (»Narodne novine«, br. 143/2013 i 127/2019) ministar nadležan za poduzetništvo i obrt, na prijedlog Hrvatske obrtničke komore, donosi

**PRAVILNIK**

**O PROGRAMU ISPITA O STJECANJU OSNOVNOG ZNANJA O POUČAVANJU UČENIKA NA NAUKOVANJU**

I. OPĆE ODREDBE

Članak 1.

(1) Ovim Pravilnikom propisuje se sadržaj Ispita o stjecanju osnovnog znanja o poučavanju učenika na naukovanju (u daljnjem tekstu: Ispit)

(2) Ispit o stjecanju osnovnog znanja o poučavanju učenika na naukovanju sastoji se od općeg i posebnog dijela.

(3) Opći dio obuhvaća sustav strukovnog obrazovanja u Republici Hrvatskoj, a posebni dio pedagoške osnove obrazovanja učenika, zatim planiranje, programiranje i izvođenje učenja i poučavanja u radnom okruženju te vrednovanje i ocjenjivanje učenika.

II. OPĆI DIO ISPITA

Članak 2.

1. Programsku cjelinu Općeg dijela Ispita čine slijedeći sadržaji i ishodi:

|  |  |
| --- | --- |
| **PROGRAMSKA CJELINA:** **SUSTAV STRUKOVNOG OBRAZOVANJA** | |
| **Sadržaj** | **Ishod** |
|
| Zakonodavni okvir koji uređuje strukovno obrazovanje. Sastavnice strukovnog obrazovanja. Odgovornosti učenika, mentora i nastavnika. Uloga mentora. | Identificirati zakonodavni okvir kojim se uređuje strukovno obrazovanje |
| Objasniti značenje strukovnog obrazovanja za pojedinca i društvo |
| Primjenjivati propise koji se odnose na strukovno obrazovanje |
| Diskutirati o vrijednostima stručnih znanja i umijeća koje proizlaze iz ujednačavanja općeg i strukovnog obrazovanja |
| Raspraviti o važnosti učenja temeljenog na radu za osiguranje i razvoj kvalitete strukovnog obrazovanja |
| Primjenjivati propise i konvencije koje se odnose na djelovanje mentora |

(2) Sadržaj programske cjeline iz stavka 1. ovoga članka osnova je za oblikovanje pitanja na Ispitu.

III. POSEBNI DIO ISPITA

Članak 3.

(1) Cilj posebnog dijela Ispita je provjera stečenih kompetencija za učinkovito poučavanje učenika u radnom okruženju i na radnom mjestu te planiranje, programiranje, praćenje i vrednovanje, vođenje i savjetovanje učenika.

(2) Posebni dio Ispita obuhvaća provjeru teorijskog i praktičnog znanja potrebnog za učinkovito poučavanje, planiranje poučavanja u specifičnom radnom okruženju, prepoznavanje individualnih potreba učenika, praćenje i vrednovanje odgojno-obrazovnih postignuća učenika te učinkovito komuniciranje.

(3) Programske cjeline Posebnog dijela čine slijedeći sadržaji i ishodi:

|  |  |  |
| --- | --- | --- |
| **PROGRAMSKA CJELINA: PEDAGOŠKE OSNOVE OBRAZOVANJA UČENIKA** | | |
| **Sadržaj** | **Ishod** | |
|
| Stilovi učenja. Zakonitosti usvajanja znanja i vještina. Strategije učenja i poučavanja. Kreativnost, poduzetnost i inovativnost u poučavanju. Motivacija/Motivacijske tehnike za učenje i emocije u procesu učenja. Suradničko učenje. Individualne razlike u sposobnostima i učenje. Samoregulacija učenja. Osobine uspješnog mentora. Interakcija mentor-učenik s naglaskom na pozitivnu komunikaciju. Komunikacijske kompetencije. Vođenje pedagoške dokumentacije. | Prepoznati mehanizme učenja važne za proces učenja temeljenog na radu | |
| Oblikovati radne zadatke u stvarnom radnom okruženju u kojima učenici mogu primijeniti teorijska znanja | |
| Objasniti načine i postupke za osiguravanje radne discipline i kontrole uz pružanje autonomije i izbora učeniku | |
| Planirati učenje temeljeno na radu uz uvažavanje individualnih različitosti među učenicima | |
| Ustanoviti vlastitu odgovornost za negativne učinke u odgojno-obrazovnoj djelatnosti | |
| Raspraviti o načinima i postupcima za razvijanje odgovornosti učenika u rješavanju radnih zadataka | |
| Opisati različite metode obrazovanja naročito obrazovanja orijentiranog prema nalogu odnosno narudžbi | |
| Primijeniti metodu četiriju stupnjeva (pripremanje, pokazivanje i tumačenje, pokušaj samostalnog izvođenja rada uz nadzor, vježbanje i utvrđivanje naučenog) | |
| Dati primjer uspješne suradnje s drugim sudionicima obrazovnog procesa | |
| Koristiti u poučavanju zadatke i strategije koji će poticati učenike na suradničko učenje (u paru, skupinama, timovima) | |
| Koristiti simulaciju, demonstraciju, vježbanje i ponavljanje do najučinkovitijeg stupnja primjene znanja | |
| Primijeniti pravovremeno korektivno vježbanje | |
| Predložiti načine za poboljšanje socio-emocionalnih aspekata interakcije učenika i nastavnika/mentora | |
| Objasniti vrste komunikacije te usporediti verbalnu i neverbalnu komunikaciju | |
| Primijeniti nenasilne metode u rješavanju na vrijeme prepoznatog sukoba | |
| **PROGRAMSKA CJELINA: PLANIRANJE, PROGRAMIRANJE I IZVOĐENJE UČENJA I POUČAVANJA U RADNOM OKRUŽENJU** | | |
| **Sadržaj** | **Ishod** | |
|
| Kurikulumsko planiranje i programiranje. Suvremena kompetencijska paradigma poučavanja i učenja. Ishodi učenja–očekivana postignuća učenika. Kvalifikacija. Didaktičko-metodičko oblikovanje učenja i poučavanja u radnom procesu. Poslovni procesi. Sigurnost na radu. Radna disciplina. Odgovornost. Suradnja škole i poslodavca u planiranju i programiranju poučavanja učenika i radnom procesu. Priprema za rad s učenicima s posebnim odgojno-obrazovnim potrebama. | Izraditi plan obrazovanja sukladno didaktičkim principima potrebnim za uvođenje učenika u rad u radnom okruženju i oblikovati njegovo radno vrijeme | |
| Artikulirati obrazovne ciljeve u skladu s ishodima učenja strukovnog kurikuluma i specifičnim zahtjevima radnog okruženja | |
| Planirati proces poučavanja i učenja u stvarnom radnom okruženju prema zahtjevima stupnja i obujma kvalifikacije primjenom kompetencijskog pristupa | |
| Pri planiranju poučavanja uvažavati učenikovo predznanje, formalne obrazovne zahtjeve (kurikulum), odgojno-obrazovne potrebe učenika i zahtjeve poslodavca | |
| Odabrati strategije poučavanja za ostvarivanje postavljenih ishoda učenja u specifičnom radnom okruženju usmjerene na učenika primjenom postupka projektiranja i demonstracije | |
| Definirati očekivane ishode učenja (specifične, mjerljive, dogovorene, relevantne i ostvarive) u skladu s ishodima strukovnog kurikuluma i specifičnim zahtjevima radnog okruženja | |
| Planirati i programirati aktivnosti učenika u radnom okruženju glede sadržaja, sredstava rada, tehnike i tehnologije uvažavajući posebne odgojno-obrazovne potrebe učenika | |
| Prilagođavati fizičku okolinu učenja (prostor, nastavni materijal, oprema, tehnologija) na način koji će učenicima omogućiti praktičnu primjenu teorijskih znanja | |
| Predložiti načine osiguravanja sigurnosti i zaštite na radu, napose u specijaliziranim prostorima (radionice, pogoni i sl.) | |
| Strukturirati sadržaje u skladu sa specifičnim vrijednosnim sustavom radnog okruženja u kojemu se poučavanje odvija | |
| **PROGRAMSKA CJELINA: VREDNOVANJE I OCJENJIVANJE UČENIKA** | | |
| **Sadržaj** | | **Ishod** |
|
| Načela vrednovanja. Elementi vrednovanja. Metode samovrednovanja i vršnjačkog vrednovanja kao oblika suradničkog reguliranja učenja. Suvremene metode i tehnike vrednovanja (praćenja, provjeravanja i ocjenjivanja) učenikovih postignuća i napredovanja koje procjenjuju i proces i ishode učenja. Motivirajuća povratna informacija o postignuću. Vrednovanje procesa i ishoda učenja učenika s posebnim odgojno-obrazovnim potrebama. Vrednovanje u funkciji razvoja samoregulacije učenja. | | Primijeniti načela vrednovanja i ocjenjivanja učenika koji će usmjeravati i poticati učenika na učenje u stvarnom radnom okruženju |
| Odrediti specifične elemente vrednovanja povezane s konkretnim sadržajima i aktivnostima koji su predmet učenja i poučavanja |
| Samostalno vrednovati postignuća učenika uz uvažavanje razine, obujma i profila planiranih ishoda učenja te posebnih odgojno-obrazovnih potreba pojedinih učenika |
| Kombinirati različite metode praćenja i provjeravanja stupnja učenikova napredovanja, odnosno, stupnja razvoja učenikovih kompetencija (opažanje izvedbe praktičnog zadatka, praktični uradci, rad na projektima, analiza mape praktične nastave i sl.) |
| Oblikovati motivirajuću povratnu informaciju učenicima o njihovom napredovanju u procesu učenja |
| Informirati o postignućima i napredovanju učenika sve za učenikov razvoj zainteresirane subjekte primjenjujući načelo objektivnosti i pravovremenosti |
| Uključivati učenike u proces vrednovanja postignuća učenika, odnosno, poticati razvoj samovrednovanja |
| Koristiti rezultate unutarnjih i vanjskih postupaka vrednovanja postignuća učenika za planiranje i unaprjeđenje vlastitog rada |

(4) Sadržaji programskih cjelina iz stavka 3. ovoga članka osnova su za oblikovanje pitanja na Ispitu.

IV.

(1) Hrvatska obrtnička komora izrađuje katalog ispitnih pitanja.

(2) Ukoliko Ispit nije standardiziran putem kataloga ispitnih pitanja, ispitna pitanja zadaje ispitna komisija.

V.

Ovaj Pravilnik stupa na snagu osmog dana od dana objave u »Narodnim novinama«.

Klasa: 011-01/20-01/12

Urbroj: 526-04-01-02/1-20-1

Zagreb, 22. siječnja 2020. godine